《挽孙奇父》
宋代·胡宏

英雄割据裔，少年事豪俊。
名胜翻然交，仁义以身徇。
南州作吏师，西洛陪先进。
情高尚礼乐，代季见戎陈。
王师频溃遁，我愤婴疾疢。
草庐卧江汉，僚幕资才俊。
昭昭心自知，蹇蹇步不迅。
乘风忽远去，炎岭善持慎。
先君有愿怀，丈人践忠信。
相从寓衡山，时许闚墙仞。
胸中学海深，舌本词源浚。
老矣犹诗书，饥来只薇菣。
马革誓裹尸，气凛如秦蔺。
无力献庙堂，使得致忠荩。
据古论孔周，及今佐尧舜，
吁嗟民多瘼，惨戚天不憗。
茕茕輤车行，遥遥渚宫殡。
治命能不渝，有子孝而顺。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。